L'article 128 de l'Estatut d'autonomia de Catalunya estableix que correspon a la Generalitat de Catalunya, respectant el que disposa l'article 149.1.13 de la Constitució, la competència exclusiva sobre denominacions d'origen i altres mencions de qualitat, la qual inclou el règim jurídic de creació i funcionament.
Així mateix, l'apartat segon d'aquest article preveu que la competència anterior inclou el reconeixement de les denominacions o les indicacions, l'aprovació de llurs normes reguladores i totes les facultats administratives de gestió i control sobre l'actuació de les denominacions o les indicacions, especialment les que deriven de l'eventual tutela administrativa sobre els òrgans de la denominació i de l'exercici de la potestat sancionadora per infraccions del règim de la denominació.
Així mateix, l'article 116.1 b) de l'Estatut determina que correspon a la Generalitat, respectant el que estableixi l'Estat en exercici de les competències que li atribueixen els articles 149.1.13 i 16 de la Constitució, la competència exclusiva en matèria d'agricultura i ramaderia, competència que inclou entre d'altres la regulació i l'execució sobre la qualitat, la traçabilitat i les condicions dels productes agrícoles i ramaders, i també la lluita contra els fraus en l'àmbit de la producció i la comercialització agroalimentàries.
El Reglament (UE) núm. 1151/2012 del Parlament Europeu i del Consell, de 21 de novembre, sobre els règims de qualitat i dels productes agrícoles i alimentaris, estableix la normativa aplicable a la protecció de les denominacions d'origen i a les indicacions geogràfiques protegides, el procediment per a la seva inscripció en el registre de la Comissió Europea i la protecció nacional transitòria que poden concedir els estats membres a les denominacions i indicacions que hagin sol·licitat la inscripció.
La Llei 14/2003, de 13 de juny, de qualitat agroalimentària, desplegada mitjançant el Decret 285/2006, de 4 de juliol, estableix el marc normatiu aplicable a les denominacions d'origen i a les indicacions geogràfiques protegides a Catalunya.
Efectuats els tràmits de publicitat de la sol·licitud al Registre de Denominacions d'Origen Protegides i d'Indicacions Geogràfiques Protegides de la Indicació Geogràfica Protegida "Vedella dels Pirineus Catalans"/"Ternera de los Pirineos Catalanes"/"Vedell des Pyrénées Catalanes" mitjançant les corresponents publicacions al DOGC i al BOE, es va adoptar la Resolució AAR/222/2010, de 29 de gener, de decisió favorable sobre la sol·licitud d'inscripció de la Indicació Geogràfica Protegida "Vedella dels Pirineus Catalans"/"Ternera de los Pirineos Catalanes"/"Vedell des Pyrénées Catalanes" al Registre Europeu de les Denominacions d'Origen Protegides i de les Indicacions Geogràfiques Protegides.
El 25 de febrer de 2010, es va trametre, de conformitat amb l'article 6.2 del Decret 285/2006, de 4 de juliol, al Ministeri d'Agricultura, Alimentació i Medi Ambient l'expedient corresponent juntament amb la documentació requerida a l'article 8.2 del Reglament (UE) núm. 1151/2012 del Parlament Europeu i del Consell, de 21 de novembre, sobre els règims de qualitat i dels productes agrícoles i alimentaris, segons estableix la normativa aplicable a la protecció de les denominacions d'origen i a les indicacions geogràfiques protegides, als efectes del seu trasllat a la Comissió Europea per a la inscripció de la Indicació Geogràfica Protegida.
Mitjançant el Reglament d'execució (UE) núm. 525/2016 de la Comissió, de 30 de març, pel qual s'inscriu una denominació en el Registre de Denominacions d'Origen Protegides i d'Indicacions Geogràfiques Protegides, la "Vedella dels Pirineus Catalans"/"Ternera de los Pirineos Catalanes"/"Vedell des Pyrénées Catalanes" ha estat reconeguda com a Indicació Geogràfica Protegida.
Aquesta norma s'adequa als principis de bona regulació establerts en l'article 129.1 de la Llei 39/2015, d'1 d'octubre, del procediment administratiu comú de les administracions públiques, atès que els principis de necessitat, eficàcia, proporcionalitat, seguretat jurídica i eficiència estan supeditats al fet que, d'acord amb l'article 6.4 del Decret 285/2006, de 4 de juliol, pel qual es desenvolupa la Llei 14/2003, de 13 de juny, de qualitat agroalimentària, un cop la Comissió Europea ha inscrit al Registre Europeu la indicació geogràfica protegida (IGP), el conseller d'Agricultura, Ramaderia, Pesca i Alimentació (DARP) ha de dictar una ordre, que s'ha de publicar al DOGC, per la qual es reconeix amb caràcter definitiu el consell regulador i s'aprova el reglament de la IGP.
El fet que una norma estableixi aquesta obligació fa que aquesta iniciativa normativa estigui justificada per raó d'interès general, i sigui l'instrument més adequat per garantir-ne la consecució: no hi pot haver una altra mesura menys restrictiva o que imposi menys obligacions a les persones destinatàries, és una iniciativa coherent amb la resta de l'ordenament jurídic i les càrregues administratives i la gestió dels recursos públics afectats per aquesta Ordre s'adapten a aquesta exigència normativa.
Pel que fa al principi de transparència, aquesta norma ha estat sotmesa a informació pública, durant un termini de quinze dies, mitjançant l'Edicte de 16 de novembre de 2016, d'acord amb l'establert a l'article 68 de la Llei 26/2010, de 3 d'agost, de règim jurídic i de procediment de les administracions públiques, i s'ha sotmès al tràmit d'audiència de les persones interessades, d'acord amb l'article 67.1 de la mateixa Llei 26/2010, l'article 129.5 de la Llei 39/2015, d'1 d'octubre, del procediment administratiu comú de les administracions públiques, i l'article 69.1 de la Llei 19/2014, de 29 de desembre, de transparència, accés a la informació pública i bon govern.
El primer annex regula el Reglament de la Indicació Geogràfica Protegida "Vedella dels Pirineus Catalans"/"Ternera de los Pirineos Catalanes"/"Vedell des Pyrénées Catalanes", que especifica els requisits de producció, elaboració i envasatge del producte protegit que s'hi empara, les característiques del producte, els registres obligatoris que ha de tenir el Consell Regulador, els drets i les obligacions de les persones inscrites, el funcionament i l'organització del Consell Regulador i el sistema de finançament.
El segon annex relaciona els municipis pertanyents a l'àmbit competencial de la Generalitat de Catalunya que formen part de la zona geogràfica.
A proposta de la Direcció General d'Alimentació, Qualitat i Indústries Agroalimentàries,
Aprovar amb caràcter definitiu el Reglament de la Indicació Geogràfica Protegida "Vedella dels Pirineus Catalans"/"Ternera de los Pirineos Catalanes"/"Vedell des Pyrénées Catalanes", el text del qual figura a l'annex 1, i la zona geogràfica que consta a l'annex 2 d'aquesta Ordre.
Reconèixer com a definitiu el Consell Regulador de la Indicació Geogràfica Protegida "Vedella dels Pirineus Catalans"/"Ternera de los Pirineos Catalanes"/"Vedell des Pyrénées Catalanes".
Es deroga l'Ordre de 5 de febrer de 2001, per la qual s'aprova el Reglament de la Indicació Geogràfica Protegida Vedella dels Pirineus Catalans i el seu Reglament amb el caràcter transitori establert al Reglament CEE 2081/1992 (DOGC núm. 3349, de 16.3.2001) i l'Ordre de 26 d'octubre de 2001, per la qual es completa i modifica el Reglament de la Indicació Geogràfica Protegida Vedella dels Pirineus Catalans (DOGC núm. 3509, de 8.11.2001).
Reglament de la Indicació Geogràfica Protegida Vedella dels Pirineus Catalans
Queda protegida amb la Indicació Geogràfica Protegida Vedella dels Pirineus Catalans, en endavant IGP Vedella dels Pirineus Catalans, la carn que reuneixi les característiques definides en aquest Reglament i compleixi en la producció, l'elaboració, la designació i la comercialització tots els requisits que exigeix el Plec de condicions que es pot consultar a la pàgina web del Departament d'Agricultura, Ramaderia, Pesca i Alimentació.
Extensió de la protecció de la IGP Vedella dels Pirineus Catalans
2.1 La protecció atorgada s'estén al nom de la Indicació Geogràfica Protegida en català, Vedella dels Pirineus Catalans, en castellà, Ternera de los Pirineos Catalanes, i en francès, Vedell des Pyrénées Catalanes.
2.2 L'extensió i el règim jurídic de la protecció són els que assenyala l'article 6 de la Llei 14/2003, de 13 de juny, de qualitat agroalimentària.
3.1 El Consell Regulador ha de disposar d'un manual de gestió de qualitat, on es recullen les actuacions i els procediments que realitza el Consell Regulador en matèria de certificació i control de la manera que determina el capítol 6 d'aquest Reglament.
3.2 El manual de gestió de qualitat ha de ser aprovat pel Consell Regulador i ha de ser presentat a la direcció general competent en matèria de qualitat agroalimentària per a la seva homologació.
3.3 El manual de gestió de qualitat no té eficàcia mentre no hagi obtingut aquesta homologació.
3.4 Qualsevol modificació del manual de gestió de qualitat aprovada pel Consell Regulador s'ha de presentar davant de la direcció general competent en matèria de qualitat agroalimentària per a la seva homologació.
3.5 Si, presentat el manual o les possibles modificacions, no es dicta una resolució expressa d'homologació en un termini de quatre mesos, es consideraran homologats.
La zona de producció (reproducció, cria i engreix) del producte emparat per aquesta Indicació Geogràfica Protegida està constituïda pels termes municipals descrits al Plec de condicions i a l'annex 2 d'aquesta disposició.
La carn protegida amb aquesta Indicació Geogràfica Protegida procedeix exclusivament d'animals de les races rústiques bruna dels Pirineus, Aubrac o Gasconne, o bé de l'encreuament de mares d'aquestes mateixes races amb mascles de les races Charolaise, Limousine o Blonde d'Aquitaine.
6.1 Les condicions de producció són les establertes al Plec de condicions i al manual de gestió de qualitat.
6.2 Els vedells es crien amb les mares com a mínim durant els primers 4 mesos i s'alimenten a base de llet materna i pastura fresca.
6.3 Després del deslletament, els vedells se separen per sexes i es duen a les instal·lacions d'engreix fins a l'edat de sacrifici, entre 8 i 12 mesos, on s'alimenten amb farratges dessecats i una barreja equilibrada de cereals i lleguminoses.
7.1 La zona de sacrifici dels animals destinats a carn emparada per la Indicació Geogràfica Protegida objecte d'aquest Reglament està limitada pel temps de transport dels animals entre l'explotació i l'escorxador.
7.2 El temps màxim de transport és de 3 hores, excloses les parades.
8.1 Els establiments de sacrifici, especejament i envasatge als quals fa referència l'article 14 han de reunir els requisits de caràcter tècnic i sanitari que estableix la legislació vigent.
8.2 Les instal·lacions podran ser inspeccionades pel personal tècnic que el Consell Regulador designi, amb la finalitat de comprovar-ne les característiques i si reuneixen o no les condicions tècniques mínimes requerides per a l'elaboració i/o envasatge correctes de carn amb IGP Vedella dels Pirineus Catalans.
8.3 A les instal·lacions dels escorxadors als quals fa referència l'article 14 es permet la manipulació i el sacrifici d'animals procedents d'explotacions no incloses a la IGP, sempre que es garanteixi la separació amb els animals emparats.
Així mateix, s'ha de garantir la separació entre sexes i per explotació ramadera de procedència.
8.4 A les instal·lacions de les sales d'especejament a les quals fa referència l'article 14, es permet la manipulació i l'elaboració, l'especejament i l'emmagatzematge de canals i carn procedent d'animals d'explotacions no incloses a la IGP sempre que es comuniqui prèviament i expressament aquest fet al Consell Regulador, i se sotmetin a les normes específiques del manual de gestió de qualitat per controlar aquest producte i garantir, en tot cas, l'origen i la qualitat de la carn protegida per la IGP.
8.5 El Consell Regulador establirà, en el manual de gestió de qualitat, el sistema de control i registre de lliurament dels animals a les persones inscrites en el registre corresponent, d'acord amb l'article 13.1 i) del Decret 285/2006, de 4 de juliol.
Les tècniques emprades en el transport, la manipulació i l'elaboració han de ser les adequades per obtenir carn de la màxima qualitat amb el manteniment dels seus caràcters tradicionals, establertes al Plec de condicions, i d'acord amb la normativa sectorial aplicable vigent.
La presentació es realitza de manera que permeti que la carn emparada tingui un transport i manipulació que assegurin la seva arribada al lloc de destinació en condicions satisfactòries.
Els tipus de presentació han de complir allò establert en el Plec de condicions i en el manual de gestió de la qualitat.
11.1 La carn emparada per la Indicació Geogràfica Protegida Vedella dels Pirineus Catalans és carn fresca que ha de reunir en el moment de la seva expedició les característiques següents:
Les canals han de ser de les categories E, U i R del model EUROP (excel·lent, molt bona i bona, respectivament), amb perfils que van de superconvexos a rectilinis i d'un desenvolupament muscular d'excepcional a bo.
El pes mínim de les canals és de 160 kg.
La cobertura de greix és de la classe 2-3-4 del model EUROP i s'observa la presència de greix infiltrat intramuscular.
El pH ha de ser inferior a 6 (s'ha de mesurar en cada canal com a màxim 24 hores després del sacrifici).
Les canals han de reposar per a la seva maduració un mínim de 6 dies abans d'iniciar la seva venda al públic.
b) Organolèptiques: el color de la carn pot variar de rosat a vermell brillant; el color del greix, de color blanc a crema.
11.2 La carn que no reuneix les característiques esmentades a l'apartat anterior, al Plec de condicions i al manual de gestió de la qualitat no pot ser emparada ni comercialitzada sota la IGP Vedella dels Pirineus Catalans.
12.1 El Consell Regulador durà els registres següents:
b) Registre d'Indústries Elaboradores i Entitats Comercialitzadores.
12.2 Les sol·licituds d'inscripció als registres s'han d'adreçar a la Comissió Rectora del Consell Regulador i s'han d'acompanyar dels models d'impresos normalitzats que estableix el manual de gestió de qualitat, amb la informació següent:
a) Sol·licitud d'inscripció al Registre d'Explotacions Ramaderes:
a.1) Identificació de les persones titulars de l'explotació.
a.2) Identificació de les explotacions per a les quals se sol·licita la inscripció.
b) Sol·licitud d'inscripció al Registre d'Indústries Elaboradores i Entitats Comercialitzadores.
b.1) Identificació de la persona titular i l'empresa.
b.2) Identificació de les instal·lacions pròpies, dels escorxadors i de les sales d'especejament amb les quals es mantingui una relació contractual per realitzar els serveis d'elaboració i/o envasatge, si escau.
b.3) Identificació de les marques de comercialització.
12.3 Després de verificar totes les dades presentades, el Consell Regulador comunica, si escau, a la persona interessada les deficiències detectades.
La persona interessada disposa d'un termini de trenta dies hàbils per aportar la documentació requerida o esmenar-la.
Un cop transcorregut aquest termini sense aportar la documentació requerida, el Consell Regulador, respectant la proporcionalitat i importància de la documentació requerida, ha d'ordenar l'arxivament de la sol·licitud.
Si presentada la documentació no es produeix una resolució expressa del Consell Regulador en un termini de dos mesos, es considerarà estimada la sol·licitud.
12.4 El Consell Regulador ha de denegar les inscripcions que no s'ajustin als preceptes del Plec de condicions, del reglament i de la resta de la legislació aplicable a la IGP.
Contra l'acord de denegació d'inscripció, es pot interposar recurs d'alçada davant el director o la directora general competent en matèria de qualitat alimentària.
12.5 La inscripció en aquests registres no eximeix les persones interessades de l'obligació d'inscriure's als registres que amb caràcter general estiguin establerts a la normativa vigent.
12.6 Atès que la IGP objecte d'aquest Reglament s'estén també sobre municipis pertanyents a la República Francesa, es reconeix l'eficàcia de les inscripcions realitzades en els corresponents registres de l'entitat gestora de la IGP en el territori francès.
13.1 Es poden inscriure al Registre d'Explotacions Ramaderes totes les persones titulars de les explotacions de cria, de les explotacions d'engreix i de les explotacions de cria i engreix situades a la zona de producció, productores d'animals de les races previstes a l'article 5 d'aquest Reglament, la producció de les quals pugui ser emparada per la Indicació Geogràfica Protegida i així ho sol·licitin al Consell Regulador.
És obligació de les persones titulars d'explotacions inscriure totes les explotacions destinades a produir animals per obtenir carn emparada per aquesta Indicació Geogràfica Protegida.
13.2 A la inscripció ha de figurar el nom, el sexe i el NIF de la persona titular de l'explotació, el terme municipal en què està situada l'explotació, les dades detallades de la ubicació de l'explotació, la classificació de l'explotació (cria, engreix, o cria i engreix), les races i el nombre d'animals i la resta de dades que calguin per a la seva perfecta classificació, identificació i localització d'acord amb el manual de gestió de qualitat.
S'ha d'adjuntar un plànol a escala convenient on quedin reflectits tots els detalls de les instal·lacions destinades a la producció.
13.3 La verificació de les explotacions als efectes de la seva inscripció al Registre d'Explotacions Ramaderes, la realitza el Consell Regulador d'acord amb les dades que figurin al sistema d'informació ramadera i/o a la Declaració Única Agrària, amb la normativa que la regula i amb els criteris establerts en el manual de gestió de qualitat.
13.4 El Consell Regulador ha de facilitar les dades segregades per sexes de les persones inscrites al Registre d'Explotacions Ramaderes perquè figurin al Registre de Distintius d'Origen i Qualitat Agroalimentària de Catalunya, secció primera, d'acord amb els articles 76.2 i 79 del Decret 285/2006, de 4 de juliol, i per facilitar els estudis científics i estadístics i els informes de gènere, de conformitat amb la Llei orgànica 15/1999, de 13 de desembre, de protecció de dades de caràcter personal.
13.5 Quan es produeixi una baixa voluntària en els registres, hauran de transcórrer tres anys abans que la persona sol·licitant pugui tornar a inscriure-s'hi, llevat de canvi de titularitat de les persones titulars de les explotacions.
13.6 Es produeix la baixa al Registre d'Explotacions Ramaderes per inactivitat durant tres anys consecutius.
Registre d'Indústries Elaboradores i Entitats Comercialitzadores
14.1 S'inscriuen al Registre d'Indústries Elaboradores i Entitats Comercialitzadores les persones titulars d'explotacions ramaderes, d'escorxadors i/o de sales d'especejament que comercialitzin el producte emparat per la IGP.
14.2 Les explotacions ramaderes que vulguin estar inscrites en el Registre d'Indústries Elaboradores i Entitats Comercialitzadores han d'estar també inscrites en el Registre d'Explotacions Ramaderes d'acord amb l'article 13.
14.3 El Consell Regulador ha de comprovar que les instal·lacions són aptes per manipular els animals i elaborar la carn, ja sigui sacrificant, especejant i/o envasant segons escaigui, que pot optar a ser protegida per la IGP Vedella dels Pirineus Catalans tant en el cas de les instal·lacions pròpies com en les instal·lacions dels escorxadors i sales d'especejament contractats per realitzar el servei.
14.4 A la inscripció, ha de figurar el nom de la persona física o jurídica, el sexe de la persona física, el seu/la seva representant, el nom, l'emplaçament, el registre sanitari de l'escorxador i de la sala d'especejament on es realitzaran aquests serveis, la marca o marques de comercialització del producte emparat i totes les dades que calguin per a la seva identificació i catalogació d'acord amb el manual de gestió de qualitat.
14.5 El Consell Regulador ha de facilitar les dades, segregades per sexe en el cas de les persones físiques, de les persones inscrites al Registre d'Indústries Elaboradores i Entitats Comercialitzadores perquè figurin al Registre de Distintius d'Origen i Qualitat Agroalimentària de Catalunya, secció primera, d'acord amb els articles 76.2 i 79 del Decret 285/2006, de 4 de juliol, i per facilitar els estudis científics i estadístics i els informes de gènere, de conformitat amb la Llei orgànica 15/1999, de 13 de desembre, de protecció de dades de caràcter personal.
14.6 Quan es produeixi una baixa voluntària en els registres, hauran de transcórrer tres anys abans que la persona sol·licitant pugui tornar a inscriure-s'hi, llevat de canvi de titularitat de les persones titulars de les explotacions.
14.7 Es produeix la baixa de qualsevol persona inscrita en el Registre d'Indústries Elaboradores i Entitats Comercialitzadores per inactivitat durant tres anys consecutius.
15.1 Per a la vigència de les inscripcions als registres corresponents, és indispensable complir en tot moment els requisits que imposa aquest Reglament, i cal comunicar al Consell Regulador qualsevol variació que afecti les dades subministrades en la inscripció, quan es produeixi.
15.2 El Consell Regulador, o, si escau, el departament competent en matèria de qualitat agroalimentària, poden efectuar inspeccions periòdiques per comprovar l'efectivitat de tot el que disposa l'apartat anterior.
15.3 El Consell Regulador, o, si escau, el departament competent en matèria de qualitat agroalimentària, poden, en qualsevol moment, sol·licitar la tramesa d'informació de les persones físiques o jurídiques inscrites als seus registres, als efectes de comprovar la vigència i la veracitat de les dades que hi consten.
15.4 Totes les inscripcions als diferents registres, les renova d'ofici el Consell Regulador en un termini màxim de dos mesos a partir de la modificació de les dades que hagi sol·licitat la persona interessada, un cop s'hagi complert el que determinen els apartats anteriors d'aquest article.
En cas d'abandonar l'activitat relacionada amb el producte emparat per la IGP Vedella dels Pirineus Catalans, les persones operadores han de comunicar-ho al Consell Regulador per escrit, deixar d'utilitzar el nom de la IGP i retornar al Consell Regulador totes les etiquetes i els documents de la Indicació que no hagin utilitzat, amb una anticipació mínima de tres mesos i en tot cas immediatament abans del cessament efectiu.
17.1 A fi de controlar la producció, l'elaboració, l'envasatge i l'expedició, els volums d'existències, si escau, i tot el que calgui per acreditar l'origen i la qualitat de la carn emparada, les persones físiques o jurídiques inscrites als registres establerts en el capítol 4 estan obligades a presentar al Consell Regulador la documentació i les declaracions en els termes que es regulen a continuació, tret que el Consell mateix disposi una altra cosa:
a) Les persones inscrites als registres de la IGP han de trametre còpia de les fitxes individuals dels animals establertes en el Plec de condicions i l'article 19 d'aquest Reglament amb la freqüència establerta pel Consell Regulador.
b) Les persones inscrites al Registre d'Explotacions Ramaderes han de presentar, abans del final del primer trimestre de cada any, declaració del nombre d'animals produïts l'any anterior.
Les cooperatives i les associacions de persones productores poden tramitar, en nom de les seves persones associades, la declaració esmentada.
c) Les empreses inscrites al Registre d'Indústries Elaboradores i/o al Registre d'Entitats Comercialitzadores han de presentar, abans del final del primer trimestre de cada any, declaració del volum d'entrades i sortides de l'any anterior.
17.2 Les dades esmentades en aquest article només poden ser facilitades i publicades genèricament, als efectes estadístics, sense cap referència de caràcter individual.
17.3 Totes les persones operadores inscrites han d'emplenar, a més, els formularis que amb caràcter particular estableixi el Consell Regulador, o bé els que amb caràcter general pugui establir el departament competent en matèria de qualitat agroalimentària sobre producció, transformació, existències en magatzems i comercialització.
El Consell Regulador ha d'adoptar i registrar un emblema o logotip com a símbol de la IGP Vedella dels Pirineus Catalans.
Identificació dels animals i etiquetatge de la carn emparada per la IGP
19.1 En el moment de la selecció per a la seva integració a la IGP, s'ha d'obrir una fitxa individual on consten les dades d'identificació de l'animal que detalla el manual de gestió de qualitat.
Aquesta fitxa ha d'acompanyar l'animal i la canal fins al punt de venda.
19.2 Els productes emparats per la IGP, canals, mitges canals, quarts de canal, anterior i/o posterior, o talls de carn resultants de l'especejament i el filetejat, incloent-hi la carn picada, han d'arribar al punt de venda identificats amb marques d'identificació, ja siguin precintes, etiquetes o altres marques de certificació, específics de la IGP, i han d'anar acompanyats d'un document expedit per l'entitat comercialitzadora on constin les dades de l'animal i el sacrifici segons consta a continuació.
19.3 Quan en el punt de venda, escorxador, sala d'especejament o entitat comercialitzadora s'envasa la carn en safates o altres envasos, aquestes safates o envasos, a més de complir tota la normativa vigent, han d'anar identificats amb etiquetes aprovades pel Consell Regulador, i amb les mencions previstes a l'article 31 del Decret 285/2006, de 4 de juliol.
19.4 El Consell Regulador denegarà l'aprovació de les etiquetes que, per qualsevol causa, puguin significar una confusió per a la persona destinatària final.
També pot revocar la utilització d'una etiqueta concedida anteriorment quan hagin variat les circumstàncies de la firma propietària, amb audiència prèvia de les persones interessades.
Control i certificació del producte emparat
20.1 El control i la certificació dels animals i la carn emparats per la IGP, l'efectua una entitat externa de certificació, d'acord amb el que disposa el capítol 5 del títol 1 i el capítol 2 del títol 4 del Decret 285/2006, de 4 de juliol, llevat que el Consell Regulador decideixi exercir-los per si mateix.
20.2 El procediment de certificació pot donar lloc al manteniment de la certificació, a la suspensió temporal de la certificació o a la retirada definitiva de la certificació, d'acord amb el document de tractament de les desviacions detectades durant el procés de certificació.
Totes les persones físiques o jurídiques titulars de béns inscrits als registres de la IGP Vedella dels Pirineus Catalans, les seves explotacions ramaderes, les seves instal·lacions pròpies o les dels establiments contractats, i els productes estan sotmesos al control i la certificació realitzats per l'entitat externa de certificació contractada i pel Consell Regulador a fi de verificar que la carn que empara la IGP compleix els requisits d'aquest Reglament, el Plec de condicions i el manual de gestió de qualitat, i sens perjudici de les competències del departament competent en matèria de qualitat agroalimentària.
Despeses del control i la certificació
Les despeses del control i la certificació seran a càrrec de la persona sol·licitant o de l'operador/a inscrit/a d'acord amb l'establert a l'article 28.2 del Decret 285/2006.
El Consell Regulador es regeix pel que determinen els articles 8 i següents del capítol II del títol I de la Llei 14/2003, de 13 de juny, de qualitat agroalimentària, i el capítol 2 del títol 1 del Decret 285/2006, de 4 de juliol, que la desenvolupa, i per aquest Reglament.
L'àmbit de competència del Consell Regulador pel que fa a zones de producció, producte i persones o entitats és el següent:
a) Pel que fa a l'àmbit territorial, els municipis pertanyents a l'Estat espanyol corresponents a la zona geogràfica establerta en el Plec de condicions, assenyalats a l'annex 2 d'aquesta disposició.
b) Pel que fa als productes, el protegit per la IGP Vedella dels Pirineus Catalans.
c) Pel que fa a les persones físiques o jurídiques, les inscrites als registres del Consell Regulador de la IGP Vedella dels Pirineus Catalans.
25.1 Els òrgans que integren el Consell Regulador són la Comissió Rectora i la Presidència.
25.2 La Comissió Rectora està constituïda per sis vocals, un dels quals serà el/la president/a del Consell Regulador.
Aquests/es vocals, amb veu i vot, seran elegits/ides per sufragi universal lliure, directe i secret entre les persones inscrites als registres corresponents i es distribuiran de manera paritària, tres per cada cens dels previstos a l'article 28 d'aquest Reglament, entre les persones inscrites al Registre d'Explotacions Ramaderes i les inscrites al Registre d'Indústries Elaboradores i Entitats Comercialitzadores.
25.3 Assisteixen a les reunions de la Comissió Rectora dos vocals tècnics, designats pel conseller o la consellera del departament competent en matèria de qualitat agroalimentària o la persona en qui delegui, amb veu però sense vot.
25.4 La Comissió Rectora es reuneix com a mínim una vegada al semestre amb caràcter ordinari i amb caràcter extraordinari sempre que el/la president/a ho consideri oportú.
25.5 El/la president/a del Consell Regulador, que ho és a la vegada de la Comissió Rectora, és elegit entre els/les vocals amb dret a vot en primera votació per majoria absoluta i per majoria simple en segona votació.
25.6 El/la president/a pot delegar de manera expressa la funció de representar la Comissió Rectora en qualsevol membre per a supòsits de malaltia o absència.
25.7 Per a cada un dels càrrecs de vocals de la Comissió Rectora, es nomena una persona suplent que pertanyi al mateix cens i candidatura que el/la vocal que ha de suplir, elegida de la mateixa manera que la persona titular.
25.8 Els càrrecs de vocals són renovats cada quatre anys i poden ser reelegits.
25.9 En cas de cessament d'un/a vocal per qualsevol causa, entra a formar part de la Comissió Rectora la persona suplent elegida.
25.10 El termini per a la presa de possessió del càrrec de vocal és com a màxim de set dies comptat des de la data de la seva designació.
25.11 Els/les vocals titulars han de representar les persones inscrites com a persones físiques o en representació de les persones jurídiques.
El/la vocal elegit/ida en qualitat de representant d'una persona jurídica cessa en el seu càrrec en cessar-ne com a representant, i ha de ser substituït/ïda pel nou/per la nova representant designat/ada per la persona jurídica.
25.12 En el supòsit de cessament, renúncia o suspensió de tots els membres de la Comissió Rectora o d'un nombre de vocals que impedeixi la seva constitució o reunió per manca de quòrum, es nomena una comissió gestora, formada per tres membres, nomenada pel conseller o la consellera del departament competent en matèria de qualitat agroalimentària de la manera que determina l'article 17 del Decret 285/2006, de 4 de juliol, la qual té les mateixes funcions que la Comissió Rectora mentre duri el seu nomenament.
25.13 Una mateixa persona, física o jurídica, inscrita en diversos registres del Consell Regulador no pot tenir representació doble en la Comissió Rectora, una en el sector productor i una altra en el sector elaborador.
Notificació de la composició dels òrgans de govern
El Consell Regulador ha de comunicar al director o la directora general competent en matèria de qualitat agroalimentària els membres que componen els òrgans de govern respectius, les modificacions posteriors que s'hi puguin produir, el nomenament del/de la secretari o secretària i, si escau, el seu cessament en un termini de cinc dies hàbils a partir de la presa de possessió dels seus òrgans de govern.
El Consell Regulador ha de vetllar per incorporar les mesures necessàries per fer extensiu l'àmbit d'aplicació d'aquest Reglament a les dones que participen amb el seu treball i esforç en les explotacions ramaderes, indústries elaboradores i entitats comercialitzadores inscrites en els registres del Consell Regulador.
28.1 El procediment electoral és el que estableixen l'article 8 de la Llei 14/2003, de 13 de juny, de qualitat agroalimentària, el capítol 4 del títol 1 del Decret 285/2006, de 4 de juliol, i aquest Reglament, i supletòriament la normativa electoral general.
28.2 En el supòsit que un/a titular amb dret de sufragi estigui inscrit/a en més d'un registre del Consell Regulador, podrà ser elector/a en el cens que es formi a partir de cada registre.
No obstant això, només podrà ser elegible, i per tant candidat/a, per a un dels censos a què fa referència l'article 28.
28.3 Si el nombre de persones inscrites totals no supera les tres-centes, el procediment electoral de representació és el que regula l'article 30 d'aquest Reglament.
28.4 En el supòsit que el nombre d'inscrits i inscrites en algun dels censos a què fa referència l'article 28 d'aquest Reglament sigui inferior al nombre de vocals a elegir en algun dels censos, i, per tant, no es pugui elegir un nombre igual de vocals en cadascun dels censos, es pot optar, per mantenir aquesta paritat, per:
a) Aplicar un vot ponderat per als vocals del cens que tinguin menys vocals elegits.
b) Igualar el nombre de vocals a elegir en cadascun dels censos segons el nombre d'electors/electores del cens que en tingui menys.
Els censos són elaborats pel Consell Regulador d'acord amb els registres establerts a l'article 12 d'aquest Reglament i distribuïts d'acord amb el que estableix l'article 25.2 d'aquest Reglament.
Cens A: constituït per les persones productores inscrites al Registre d'Explotacions Ramaderes.
Cens B: constituït per les persones inscrites al Registre d'Indústries Elaboradores i Entitats Comercialitzadores.
30.1 Els censos han d'incloure necessàriament les dades següents:
Nom, cognoms i sexe de la persona titular o de qui la representi que a aquest efecte hagi estat designada per l'entitat inscrita al registre corresponent.
Aquesta dada, la ressenya, si escau, la Junta Electoral de la IGP Vedella dels Pirineus Catalans en el moment d'establir el nombre de meses electorals i la seva localització.
30.2 A la capçalera de cada full de cens, han de figurar les dades següents:
El procediment electoral a què fa referència l'article 28.3 d'aquest Reglament té les característiques específiques següents:
31.1 El/la president/a del Consell Regulador convoca les eleccions de la manera que determina l'article 33 del Decret 285/2006, de 4 de juliol.
Aquesta convocatòria, que es publica en el DOGC mitjançant edicte de la direcció general competent en matèria de qualitat agroalimentària, designa la data en què es realitzarà l'assemblea de les persones inscrites en la qual s'elegiran els/les vocals de la Comissió Rectora.
31.2 L'edicte esmentat al punt anterior s'ha de publicar amb una antelació mínima d'un mes abans de la data de realització de l'assemblea.
31.3 Els censos es publiquen per mitjà d'exposició pública a la seu del Consell Regulador i als serveis territorials del departament competent en matèria de qualitat agroalimentària en un termini no superior a dos dies comptat des de la publicació en el DOGC de l'edicte de convocatòria de les eleccions, durant un termini de deu dies.
31.4 Es poden presentar reclamacions en relació amb el cens durant el període d'exposició pública, que hauran de ser resoltes per la Junta Electoral de la IGP Vedella dels Pirineus Catalans.
31.5 Les funcions de la Junta Electoral de Catalunya establertes a l'article 37.6 del Decret 285/2006, de 4 de juliol, són assumides en aquest procés electoral per la Junta Electoral de la IGP Vedella dels Pirineus Catalans, a excepció de la resolució dels recursos interposats contra aquesta Junta Electoral a què fa referència l'article 37.6 c) del Decret 286/2006, de 4 de juliol, que serà assumida pel/per la director/a general competent en matèria de qualitat agroalimentària.
31.6 Les candidatures es presenten davant el/la president/a de la Junta Electoral de la IGP Vedella dels Pirineus Catalans en un termini màxim de quinze dies abans de la celebració de l'assemblea de totes les persones inscrites en els diferents censos a què fa referència l'article 29 d'aquest Reglament.
Contra l'acord de la Junta Electoral de proclamació de candidatures, es pot interposar recurs davant el/la director/a general competent en matèria de qualitat agroalimentària.
31.7 La Junta Electoral presideix l'assemblea i actua com a mesa.
S'elegeixen els/les vocals de la Comissió Rectora mitjançant votació personal i secreta.
Finalitzada la votació, es fa el recompte i la Junta Electoral proclama les persones electes.
Contra aquesta proclamació, es pot interposar recurs davant el/la director/a general competent en matèria de qualitat agroalimentària en el termini de cinc dies, que ha de resoldre en un termini de cinc dies.
31.8 El nombre de vocals i la paritat són els que determinen l'article 25.2 d'aquest Reglament.
32.1 El pressupost anual ha de ser aprovat per una majoria ponderada del 75% dels vots presents a la Comissió Rectora, sempre que hi hagi un mínim d'assistència de la meitat més una de les persones convocades.
En el cas que no s'aprovi abans del 31 de desembre de cada any, es prorroga el pressupost de l'any anterior fins al moment en què s'aprovi.
32.2 El finançament del Consell Regulador s'efectua amb els recursos següents:
a) Les quotes a què fa referència l'article 33 d'aquest Reglament.
e) Els altres que li corresponguin per qualsevol títol.
Es podrà exigir una quota per les noves inscripcions a qualsevol dels registres esmentats a l'article 12.1 d'aquest Reglament.
L'import de la quota, el fixa anualment la Comissió Rectora.
Aquest import ha de ser com a màxim equivalent a la suma de les quotes que hauria hagut de pagar la persona sol·licitant de la inscripció si hagués estat inscrita els cinc anys anteriors a la sol·licitud, exigible amb efectes de l'1 de gener de cada any.
Queden excloses de la quota d'inscripció les persones físiques o jurídiques que siguin sol·licitants de la IGP.
33.2 Quota de manteniment: s'exigeix una quota anual de manteniment de la inscripció als registres del Consell Regulador, proporcional a la producció del producte emparat (vedells sacrificats, canals i carn comercialitzada segons escaigui), que serà exigible amb efectes de l'1 de gener de cada any.
L'import de la quota es fixa en un màxim del 2% del valor de la producció emparada de la persona inscrita calculat segons el preu mitjà de la campanya anterior.
L'import de la quota, el calcularà la Comissió Rectora i el notificarà a les persones obligades per qualsevol mitjà admès a l'ordenament jurídic durant el primer trimestre de l'any.
33.3 La persona obligada al pagament de la quota és la persona física o jurídica o entitat de les enumerades a l'article 35.4 de la Llei general tributària que estigui inscrita com a titular als registres enumerats a l'article 12.1 d'aquest Reglament.
Les instal·lacions inscrites en aquests registres no poden admetre animals o carn amb destinació a la IGP d'un proveïdor que no estigui al corrent del pagament de la quota anual al Consell.
a) Pel lliurament de les marques d'identificació numerades autoritzades pel Consell Regulador que preveu l'article 19 d'aquest Reglament, s'exigeix una quota d'acord amb el pes de la carn protegida.
La Comissió Rectora en determina l'import per unitat.
L'import corresponent es fa efectiu en el moment del lliurament de les marques.
b) Per la sol·licitud al Consell Regulador de qualsevol tipus de certificat, s'exigeix una quota fixa que determina anualment la Comissió Rectora.
c) Per a actuacions urgents o imprevistes, la Comissió Rectora pot aprovar quotes extraordinàries sempre que siguin aprovades per una majoria ponderada del 75% dels vots presents, i sempre que hi hagi un mínim d'assistència de la meitat més una de les persones convocades.
33.5 L'incompliment de l'obligació de pagament dins dels terminis previstos comportarà interessos de demora calculats amb un tipus d'interès igual al tipus d'interès legal fixat per la Llei de pressupostos generals de l'Estat més dos punts, sens perjudici d'altres mesures que aquest incompliment pugui suposar d'acord amb el que estableix aquest Reglament.
33.6 En el cas que una persona operadora tingui deutes previs amb el Consell Regulador i sol·liciti nous serveis, el Consell Regulador pot imputar el pagament als deutes més antics i, per tant, no té l'obligació de desenvolupar el servei sol·licitat fins que no s'hagin liquidat els deutes.
33.7 El fet de no pagar les quotes esmentades anteriorment en el termini d'un any suposa la baixa del Consell Regulador, amb la instrucció prèvia de l'expedient corresponent, el qual ha d'incloure l'audiència a la persona interessada per un termini de deu dies.
El règim sancionador és el que estableix el capítol I del títol IV de la Llei 14/2003, de 13 de juny, de qualitat agroalimentària.
Relació de municipis pertanyents a l'Estat espanyol de la zona geogràfica de producció de la IGP Vedella dels Pirineus Catalans
Alt Empordà: Albanyà, Maçanet de Cabrenys i la Vajol.
Alta Ribagorça, tots els municipis de la comarca: la Vall de Boí, el Pont de Suert i Vilaller.
Alt Urgell: Alàs i Cerc, Arsèguel, Bassella, Cabó, Cava, Coll de Nargó, el Pont de Bar, Estamariu, Fígols i Alinyà, Josa i Tuixén, la Seu d'Urgell, la Vansa i Fórnols, les Valls d'Aguilar, les Valls de Valira, Montferrer i Castellbò, Oliana, Organyà, Peramola i Ribera d'Urgellet.
Bages: Aguilar de Segarra, Castellfollit del Boix, Mura, Sant Feliu Sasserra, Sant Mateu de Bages i Talamanca.
Berguedà, tots els municipis de la comarca: Avià, Bagà, Berga, Borredà, Capolat, Casserres, Castell de l'Areny, Castellar de n'Hug, Castellar del Riu, Cercs, l'Espunyola, Fígols, Gironella, Gisclareny, Gósol, Guardiola de Berguedà, Montclar, Montmajor, la Nou de Berguedà, Olvan, la Pobla de Lillet, Puig-reig, la Quar, Sagàs, Saldes, Sant Jaume de Frontanyà, Sant Julià de Cerdanyola, Santa Maria de Merlès, Vallcebre, Vilada, Viver i Serrateix.
Cerdanya, tots els municipis de la comarca: Alp, Bellver de Cerdanya, Bolvir, Das, Fontanals de Cerdanya, Ger, Guils de Cerdanya, Isòvol, Lles de Cerdanya, Llívia, Meranges, Montellà i Martinet, Prats i Sansor, Prullans, Puigcerdà, Riu de Cerdanya i Urús.
Garrotxa, tots els municipis de la comarca: Argelaguer, Besalú, Beuda, Castellfollit de la Roca, Olot, les Planes d'Hostoles, les Preses, Maià de Montcal, Mieres, Montagut i Oix, Riudaura, Sales de Llierca, Sant Aniol de Finestres, Sant Feliu de Pallerols, Sant Ferriol, Sant Jaume de Llierca, Sant Joan les Fonts, Santa Pau, Tortellà, la Vall de Bianya i la Vall d'en Bas.
Moianès: l'Estany, Moià i Collsuspina.
Noguera: Àger, Alòs de Balaguer, les Avellanes i Santa Linya, la Baronia de Rialb, Camarasa, Os de Balaguer i Vilanova de Meià.
Osona: Alpens, Balenyà, el Brull, Centelles, Espinelves, Folgueroles, Lluçà, Montesquiu, Muntanyola, Olost, Orís, Oristà, Perafita, Prats de Lluçanès, Rupit i Pruit, Sant Agustí de Lluçanès, Sant Bartomeu del Grau, Sant Boi de Lluçanès, Sant Julià de Vilatorta, Sant Martí d'Albars, Sant Martí de Centelles, Sant Pere de Torelló, Sant Quirze de Besora, Sant Sadurní d'Osormort, Sant Vicenç de Torelló, Santa Eulàlia de Riuprimer, Santa Maria de Besora, Santa Maria de Corcó, Seva, Sobremunt, Sora, Tavèrnoles, Tavertet, Tona, Vidrà, Viladrau i Vilanova de Sau.
Pallars Jussà, tots els municipis de la comarca: Abella de la Conca, Castell de Mur, Conca de Dalt, Gavet de la Conca, Isona i Conca Dellà, Llimiana, la Pobla de Segur, Salàs de Pallars, Sant Esteve de la Sarga, Sarroca de Bellera i Senterada, Talarn, la Torre de Cabdella i Tremp.
Pallars Sobirà, tots els municipis de la comarca: Alins, Alt Àneu, Baix Pallars, Espot, Esterri d'Àneu, Esterri de Cardós, Farrera, la Guingueta d'Àneu, Lladorre, Llavorsí, Rialp, Soriguera, Sort, Tírvia i Vall de Cardós.
Pla de l'Estany: Sant Miquel de Campmajor.
Solsonès, tots els municipis de la comarca: Castellar de la Ribera, Clariana de Cardener, la Coma i la Pedra, Guixers, Lladurs, Llobera, la Molsosa, Navès, Odèn, Olius, Pinell de Solsonès, Pinós, Riner, Sant Llorenç de Morunys i Solsona.
Ripollès, tots els municipis de la comarca: Campdevànol, Campelles, Camprodon, Gombrèn, Llanars, les Llosses, Molló, Ogassa, Pardines, Planoles, Queralbs, Ribes de Freser, Ripoll, Sant Joan de les Abadesses, Sant Pau de Segúries, Setcases, Toses, Vallfogona de Ripollès i Vilallonga de Ter.